《次韵原博宾之舜咨鸣治赐宴联句 其一》
明代·程敏政

一派钧韶合内筵，叨陪还厕玉堂仙。虎贲队拥戈三百，鹤酝材高斗十千。

镐邑风云春燕喜，尧阶簪绂晓蝉联。词林四度沾嘉会，鬓压宫花忆少年。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。